અમે સાવ ગણતરી નહોતી કરી એવું નહોતું. ખર્ચને નામે માત્ર પ્રિન્ટિંગ કોસ્ટનો અંદાજ કાઢ્યો હતો અને ત્યારે રીડર્સ ડાઇજેસ્ટની સાઇઝનાં ૪૮ પેજનું મેગેઝિન થઈ શકશે એવી ગણતરી નીકળી હતી. ૨૦૧૨ના ડિસેમ્બર મહિનામાં એક પ્રદર્શનમાં ઉતાવળે સ્ટોલ ભાડે રાખ્યો અને કોલમમાં પ્રકાશિત લેખો (જે વેબસાઇટ પર ફ્રીમાં વાંચી શકાય છે તે લેખો)નું સંકલન કરતી ચાર પુસ્તિકાઓ અને એક રીડર્સ ડાઇજેસ્ટની સાઇઝનું કલર કવરપેજ અને અંદર પૂરેપૂરાં કોરાં એવાં ૪૮ પેજના ‘મેગેઝિનની ડમી’ બતાવી, ‘આવું મેગેઝિન આવી રહ્યું છે’, એમ કહી લોકોને લવાજમ ભરવા કહ્યું.